ከፍተኛ አስተዋጽኦ  ላበረከቱ የውጭ አገር ዜጎች የትውልደ ኢትዮጵያዊ ዜግነት ሊሠጣቸው ነው
ለኢትዮጵያ ከፍተኛ አስተዋጽኦ ላበረከቱ የውጭ ሃገር ዜጎች ፣ ለቤተ-እስራኤላዊያን እና ለራስ ተፈሪያን እምነት ተከታዮች የትውልደ ኢትዮጲያዊነት ዜግነት እንዲሰጣቸው ተወሰነ፡፡የኢፌዴሪ የውጭ ጉዳይ ሚኒስቴር ቃል አቀባይ አቶ መለስ አለሙ በሠጡት መግለጫ እንደገለጹት ለረጂም ጊዜ በሃገራችን ለሚኖሩና በተለያየ መልኩ ለኢትዮጵያ ከፍተኛ አስተዋጽኦ ላላቸው የውጭ ዜጎች ፣ ቤተ-እስራኤላዊያን እና የራስ ተፈሪያን እምነት ያላቸው ዜጎች የሃገሪቱን ዜግነት የሚያገኙበት ሁኔታ ምን መምሰል እንዳለበት በግልጽ ሳይቀመጥ ቆይቷል፡፡ይህንኑ ግምት ውስጥ በማስገባት ለነዚህ ሰዎች ዜግነት መሥጠቱ ለሃገሪቱ ከሚሰጠው እድገትን የማፋጠን፣ ገጽታን የመገንባትና ህዝባዊ ትስስሩን ከማጠናከር አኳያ የሚኖረውን ሚና በማየት የዜግነት ፈቃድ እንዲሰጣቸው መንግስት ወስኗል ብለዋል፡፡ስለሆነም መስፈርቱን የሚያሟሉ ዜጎች ወደ ኢትዮጵያ ለመግባትና ለመኖር ቪዛም ሆነ የመኖሪያ ፈቃድ አይጠየቁም ያሉት ቃልአቀባዩ ያም ሆኖ የሃገሬው ዜጋ በልዩ ሁኔታ የሚያገኛቸውን የመምረጥና የመመረጥ እንዲሁም በደህንነት በመከላከያና ውጭ ጉዳይን በመሳሰሉ መሥሪያ ቤቶች ቤቶች ገብቶ መሥራት እንደማይፈቀድም  አያይዘው ገልጸዋል፡፡ 